SET ปิดเช้าบวก 1 จุด นลท.รองบ “บจ.” ไตรมาส 3 คาดบ่ายไซด์เวย์กรอบ 1,640-1,650
SET ปิดเช้าบวก 1 จุด นลท.รอผลประกอบการไตรมาส 3 ของบจ.ที่จะทยอยออกมาในสัปดาห์หน้า แนวโน้มการลงทุนช่วงบ่ายคาดตลาดน่าจะแกว่งไซด์เวย์ ให้แนวรับไว้ที่ 1,640 จุด และแนวต้านที่ 1,650 จุด 
15 ต.ค. 2564

โดยนักวิเคราะห์ กล่าวว่า ดัชนีตลาดหุ้นไทยช่วงเช้าที่ผ่านมาแกว่งตัวในกรอบแคบ ทำระดับสูงสุดบริเวณ 1,650 จุด และยังไม่สามารถผ่านขึ้นไปได้ หลังมีวันหยุดในช่วงกลางสัปดาห์ที่ผ่านมา และสัปดาห์หน้าก็มีวันหยุดอีกเช่นกัน ทำให้ Momentum ชะลอตัวลง รวมถึงการเข้าสู่ช่วงของการรายงานผลประกอบการไตรมาส 3/2564 ของบริษัทจดทะเบียนไทย นักลงทุนน่าจะยังรอดู ทำให้วันนี้จะเห็นได้ว่ามีการเล่นเป็นกลุ่มๆ เช่น กลุ่มธนาคารพาณิชย์ ที่ขยับขึ้นได้ค่อนข้างดี
ขณะที่ตลาดหุ้นอื่นในภูมิภาคเอเชีย ส่วนใหญ่ปรับตัวขึ้นเฉลี่ย 0.50 – 0.60% ซึ่งดีกว่าตลาดหุ้นบ้านเรา โดยได้ Sentiment บวกจากตลาดหุ้นสหรัฐฯ และตลาดหุ้นยุโรปที่ปรับตัวขึ้นโดดเด่น
สำหรับแนวโน้มการลงทุนช่วงบ่ายนี้ โดยนักวิเคราะห์ คาดว่า ตลาดน่าจะยังคงแกว่งไซด์เวย์ในกรอบ เพื่อรอดูผลประกอบการ ในไตรมาส 3/2564 ของกลุ่มธนาคารพาณิชย์ที่จะรายงานในสัปดาห์หน้า ให้แนวรับไว้ที่ 1,640 จุด และแนวต้านที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 2,986.44 ล้านบาท ปิดที่ 142.50 บาท เพิ่มขึ้น 2.00 บาท
U มูลค่าการซื้อขาย 1,598.67 ล้านบาท ปิดที่ 2.00 บาท เพิ่มขึ้น 0.05 บาท
AOT มูลค่าการซื้อขาย 1,372.80 ล้านบาท ปิดที่ 67.25 บาท ลดลง 0.25 บาท
IRPC มูลค่าการซื้อขาย 1,286.88 ล้านบาท ปิดที่ 4.56 บาท ลดลง 0.12 บาท
GULF มูลค่าการซื้อขาย 1,161.84 ล้านบาท ปิดที่ 42.75 บาท ลดลง 1.00 บาท
 